Steinhoff: Nog g’n teken van binnehandel gevind | Netwerk24
Deur Nellie Brand-Jonker 11 April 2019 09:39
Die Gedragsowerheid vir die Finansiëledienstesektor (FSCA) het nog geen binnehandel gevind in sowat R1,7 miljard se aandele wat in die week voor die skokaankondiging in Desember 2017 in Steinhoff verhandel het nie.
Dit was net voor dié skokaankondiging toe Steinhoff aangekondig het sy uitvoerende hoof Markus Jooste het met onmiddellike ingang bedank en hy kan nie meer sy jaarstate uitreik nie oor ongerymdhede met sy boeke.
Die FSCA het Donderdag gesê 30,7 miljoen aandele ter waarde van R1,7 miljard het handel gedryf in die week voor die ineenstorting van die maatskappy se aandeelprys.
Die een ondersoek wat oor drie rekeninge handel waarin meer as R418 miljoen verhandel het, is nou gesluit.
Volgens die FSCA se Brandon Topham, hoof van die ondersoekeenheid, beteken dit nou met 56 rekeninge wat ondersoek is vir binnehandel, kon geen oortreding gevind word nie.
“Ons het geen rede gevind om te glo dat enige van die aandele verhandel het in oortreding van die wet op finansiële markte nie.”
Verdere rekeninge waar R46 miljoen verhandel het, word nog ondersoek.
’n Aankondiging daaroor sal uitgereik word sodra die ondersoek voltooi is.
Meer oor: Steinhoff | Fsca | Markus Jooste | Binnehandel